Document ID: 32000D0817

Komisijas Lēmums
(2000. gada 27. decembris)
par aktīvās vielas permetrīna neiekļaušanu I pielikumā Padomes Direktīvai 91/414/EEK un atļaujas atsaukšanu augu aizsardzības līdzekļiem, kas satur šo aktīvo vielu
(izziņots ar dokumenta numuru C(2000) 4140)
(Dokuments attiecas uz EEZ)
(2000/817/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2000/68/EK [2], un jo īpaši tās 8. panta 2. punkta 4. apakšpunktu,
ņemot vērā Komisijas 1992. gada 11. decembra Regulu (EEK) Nr. 3600/92, ar kuru nosaka sīki izstrādātus noteikumus tās darba programmas pirmā posma īstenošanai, kura minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū [3], kas grozīta ar Komisijas Regulu (EK) Nr. 2266/2000 [4], un jo īpaši tās 7. panta 3.a) punkta b) apakšpunktu,
tā kā:
(1) Direktīvas 91/414/EEK 8. panta 2. punkts paredz Komisijai izpildīt darba programmu, lai pārbaudītu augu aizsardzības līdzekļos izmantotās aktīvās vielas, kuras bija jau tirgū 1993. gada 15. jūlijā. Komisijas Regulā (EK) Nr. 3600/92 ir sīki izstrādāti noteikumi šīs programmas realizācijai.
(2) Komisijas 1994. gada 27. aprīļa Regulā (EK) Nr. 933/94 [5], ko groza ar Regulu (EK) Nr. 2230/95 [6], ir norādītas aktīvās vielas, kuras būtu jānovērtē saistībā ar Regulas (EEK) Nr. 3600/92 izpildi, un izraudzīta dalībvalsts, kas darbosies kā ziņotāja saistībā ar katras aktīvās vielas novērtējumu, un ir noteikti katras aktīvās vielas ražotāji, kuri laikus iesnieguši paziņojumu saskaņā ar Regulas (EEK) Nr. 3600/92 4. panta 2. punktu.
(3) Permetrīns ir viena no Regulā Nr. 933/94 noteiktajām 90 aktīvajām vielām.
(4) Saskaņā ar Regulas (EEK) Nr. 3600/92 7. panta 1. punkta c) apakšpunktu Īrija, būdama izraudzītā ziņotāja dalībvalsts, 1998. gada 10. jūnijā iesniedza Komisijai novērtējuma ziņojumu par informāciju, kas iesniegta saskaņā ar šīs Regulas 6. panta 1. punktu.
(5) Dalībvalstis un Komisija ar Pastāvīgās augu veselības komitejas starpniecību ir pārskatījušas Īrijas sagatavoto novērtējuma ziņojumu. Šo pārskatu saskaņā ar Regulas (EEK) Nr. 3600/92 7. panta 6. punkta noteikumiem 2000. gada 13. jūlijā precizēja formātā, kādu Komisija ir noteikusi pārskata ziņojumam par permetrīnu.
(6) No izdarītajiem novērtējumiem izrādījās, ka iesniegtā informācija neparāda, ka pie piedāvātajiem izmantošanas veidiem augu aizsardzības līdzekļi, kas satur minēto aktīvo vielu, atbilst Direktīvas 91/414/EEK 5. panta 1. punkta a) un b) apakšpunktā un 5. panta 2. punkta b) apakšpunktā noteiktajām prasībām.
(7) Visi paziņojuma iesniedzēji ir informējuši Komisiju un ziņotāju dalībvalsti par nevēlēšanos turpmāk piedalīties darba programmā attiecībā uz šo aktīvo vielu. Tādēļ turpmāka informācija par permetrīnu un tā atbilstību Direktīvas 91/414/EEK prasībām nav iesniegta.
(8) Tāpēc šo aktīvo vielu nav iespējams iekļaut Direktīvas 91/414/EEK I pielikumā.
(9) Tehniskie dati parādīja, ka var tikt atļauta permetrīna ierobežota izmantošana mežsaimniecībā, kamēr turpinās pētījumi, lai, ievērojot īpašus risku mazinošus pasākumus, atrastu alternatīvas vielas.
(10) Dalībvalstis saskaņā ar Direktīvas 91/414/EEK 4. panta 6. punktu piešķir ierobežotu laika periodu, nepārsniedzot 18 mēnešus, krājumā esošo augu aizsardzības līdzekļu, kas satur permetrīnu, realizācijai, glabāšanai, laišanai tirgū un izlietošanai, lai krājumus varētu izlietot ne vēlāk par nākamo augšanas periodu.
(11) Šis lēmums neattiecas uz darbībām, ko Komisija veic vēlāk attiecībā uz šo aktīvo vielu atbilstīgi Padomes Direktīvai 79/117/EEK.
(12) Šajā lēmumā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠĀDU LĒMUMU.
1. pants
Permetrīns nav iekļauts kā aktīva viela Direktīvas 91/414/EEK I pielikumā.
2. pants
Dalībvalstis nodrošina, ka:
1. Atļaujas, kas attiecas uz visiem augu aizsardzības līdzekļu, kuri satur permetrīnu, izmantošanas veidiem, atsauc 6 mēnešu laikā pēc šī lēmuma pieņemšanas, izņemot 2. punktā minētos izmantošanas veidus.
2. Atļaujas izmantot augu aizsardzības līdzekļu sastāvā permetrīnu stādiem mežsaimniecībā atsauc ne vēlāk par 2003. gada 25. jūliju.
3. Pēc šā lēmuma pieņemšanas saskaņā ar Direktīvas 91/414/EEK 8. panta 2. punktā paredzēto izņēmumu nepiešķir vai neatjauno nevienu atļauju, kas attiecas uz augu aizsardzības līdzekļiem, kuros ir fenvalerāts.
3. pants
Laika periodam, ko piešķir dalībvalstis saskaņā ar Direktīvas 91/414/EEK 4. panta 6. punktu, ir jābūt pēc iespējas īsam, nepārsniedzot 18 mēnešus no šī lēmuma pieņemšanas. Papildperiods 2. panta 2. punktā minētajiem izmantošanas veidiem izbeidzas 2003. gada 31. decembrī.
4. pants
Šis lēmums ir adresēts dalībvalstīm.
Briselē, 2000. gada 27. decembrī

Labels: 0
3
20
6